skool | mnr.muller
Sleep jou skool hof toe en sue hulle!
Posted on Junie 24, 2008 by mnr.muller
Ek weet ons is nie in Amerika nie, maar ek't gewonder of ons ons skole/kolleges/universiteite, of dalk spesifieke onderwysers/dosente, mag dagvaar vir swak onderrig? Is goeie onderrigleer nie 'n eksplisiete diens wat in die skoolfondsbetaal-kontrak onderneem word nie? Is dit nie iets waarop kinders/studente geregtig is nie?
Ek onthou 'n paar briljante onderwysers en dosente by wie ek al klas gehad het, maar ek weet van heelwat meer pedagoge wat allermins 'n passie vir onderwys of die onderrigproses laat deurskemer het. Veral naskools is daar instansies wat kwansuis in 'n wetenskaplike milieu onderrig, maar duidelik geen kennis dra van die mees resente artikels oor goeie onderrigleerpraktyk nie.
Universiteite word mos soos besighede/sakeondernemings bestuur deesdae. Teaching and Learning bly die core activity, maar daar is groter klem op financial sustainability en gehalteversekering van die geykte prosesse.
Pick 'n' Pay het die beleid dat as daar 'n produk op hul rakke is waarvan die sell-by-date al verval het, dan sal hulle die produk van die rak afhaal en vir die een wat dit opgemerk het, 'n soortegelyke (maar vars!) produk vanuit hulle stoorkamers gee – verniet. Die kliënt is per slot van sake geregtig op vars produkte en die winkel is liable indien hy vrot produce per ongeluk verkoop.
Hoekom geld dieselfde nie vir die onderwyspraktyk nie?
As die wetenskap al van voor 1980 duidelik gewys het wat goeie onderrigleer is (leer(der)gesentreerde onderrig, gegrond op konstruktivistiese leerteorieë) en hoe om effektief die didaktiek in verskillende klaskamersituasies toe te pas – hoe kan skole wie se primêre doel dit is om leerders te onderrig, bloot geen notisie (ge)neem (het) daarvan nie?
Hoe kan dit wees dat kolleges voortploeter in lesingformaat-lesse? Hoe kan dit wees dat studente klaskamertake ontvang wat totally outdated is?
Hiermee probeer ek nie uitkomsgebaseerde onderwys kritiseer nie; inteendeel, die nuwe skoolkurrikulum vind juis aansluiting by die laaste 50 jaar se navorsing. Ek lewer kritiek oor al daai nikswerd onderwysers en dosente wat elke greintjie passie uit 'n vak gepers het en jou verveel het met hul monotoon voortlees van werk uit die handboek.
Ek eis my en my ouers se geld terug! Want daai produk was well beyond its sell-by date!
Ek gaan 'n bietjie uitwerk hoeveel uur van my lewe met saalperiodes vermors is…
Filed under Aspris and tagged kollege, onderrig, skool, universiteit |	3 Kommentaar
Jaarblad #3 – okay, okay, ek is nie heeltemal onskuldig nie
Hierdie inskrywing moet saam met Jaarblad #1 en Jaarblad #2 gelees word om die konteks te verstaan.
Dalk is die sensuur geregverdig?
Ja wel, ek pleit nie hééltemal onskuldig nie. In my eerste inskrywing oor hierdie onderwerp het ek gebieg dat ek die Jaarblad 2007 opgedra het aan al die onderwysers wat vir die matrieks tydens hulle skoolloopbaan klasgegee het. Maar toe lys ek ook die 30 onderwysers wat in die loop van vyf jaar bedank het. Dit sou 'n skoolhoof kon ontstel… Dalk is dit die sensuur werd? Ek het die volgende geskryf:
HIERDIE Jan van Riebeecker word opgedra aan al die oud- en huidige JvR-onderwysers van die afgelope vyf jaar.
Alhoewel die bestuur, ondersteunende personeel, ouers, leerders en breër gemeenskap 'n belangrike rol speel in die bestaan van die Hoërskool Jan van Riebeeck, kan die integriteit, harde werk, ekstra tyd en liefde wat elke JvR-onderwyser insit, nie gering geskat word nie. Hulle direkte, vormende invloed op leerders maak van die skool 'n besonderse belewenis vir ieder en elk.
Vir hulle onblusbare passie en onbaatsugtige opoffering, dra die Hoërskool JvR hierdie publikasie aan elkeen van hulle op.
In die besonder onthou ons al die onderwysers wat JvR die afgelope vyf jaar verlaat het; mag hulle paaie terugkronkel na dié spesiale plek:
Louise Bester, Rudi Bosman, Jeanne Botes, Hanlie Crous, Madelein du Toit, Johan Grobler, Emmarentia Groenewald, Riaan Hitge, Edna Horn, Rentia Klue, Christie Liebenberg, Danie Malan, Marlene Malan, Ryna Malherbe, Alet Mihalik, André Müller, François Niewoudt, Madeleine Niewoudt, Esté Oliphant, Annanette Olivier, René Olivier, Retha Olivier, Trevor Robertson, Annemarie Smit, Leroy Steenkamp, Elza Steyn, Stephanie van Schalkwyk, Carien Visser, Comina Visser, Hilda Yssel.
Dit was nogals aspris van my. Ek kan dink dat 'n skoolhoof dalk nie sal hou van 'n lys name van onderwysers wat sedert die begin van sy termyn bedank het nie.
Maar hieronder is daar nog 'n tweede kontroversiële stuk wat ek ook aanhaal (bladsy 17), omdat ek weet dat almal nie noodwendig eers die jpg-prentjie save en dan oopmaak en inzoom om die teks te lees nie.
Die tweede stukkie teks wat ook aspris is, was my verslaggie oor die biblioteek se werkinge:
ONZE geel bibliotekie is al vir jare lank knus genestel in die hartjie van die skool. Alhoewel daar in die afgelope paar jaar dikwels daarna verwys is as 'n "mediasentrum", bly dit in wese 'n lokaal omlyn met boekrakke vol boeke, 'n tydskrifrak, naslaanarea, gemaklike banke, seegroen werktafeltjies, en een Windows 98 rekenaar vir die uitreik van boeke.
Leerders gebruik die fasiliteit baie gereeld, veral omdat daar in die nuwe kurrikulum verpligte lees-tyd ingewerk is vir beide Afrikaans en Engels. Ook benodig al die ander leerareas (veral in grade 8 en 9) UGO-take wat ure se naslaanwerk vereis.
Met die vertrek van mev Adele Tillema in 2005, het daar 'n einde gekom aan die era van 'n bibliotekaris soos voorheen omskryf—iemand wie se hooftaak dit was om leesmateriaal aan te skaf en boeke uit te reik. Bykomend daartoe is die pligstaat uitgebrei om o.a. 'n registerklas te administreer, Xhosa-lesse en Navorsingstegnologie-periodes aan te bied, as bemarker vir die skool op te tree, publikasies uit te lê, 'n bemarkingsvideo te redigeer, fotograaf te wees, die Jannewales op Kloof (in 2006) te reël, en al die kultuuraktiwiteite te organiseer (as sameroeper van die Kultuurkomitee). Vir volgende jaar word die pos van mediabestuurder verder aangevul met voltydse akademiese klasgee-verpligtinge vir Lewensoriëntering (grade 10-12) en Afrikaans (graad 8).
Ook is die mediabegroting die afgelope twee jaar ingekort om die skool se finansies 'n bietjie te buffer—wat beteken dat ons nouliks nuwe boeke kon aankoop, en feitlik uitsluitlik op donasies staatgemaak het. (Baie dankie aan oudleerder, Amanda Botha, wat gereeld nuwe lekkerleesboeke geskenk het. Ook het mnr. Rayno Snyman 'n advertensie-agentskap gekry om 'n verskeidenheid nuwe tydskrifte maandeliks te borg. En die JIP skenk elke dan en wan 'n boek in ruil vir 'n knap leerder-resensie daaroor.)
Ten spyte van hierdie tekorte aan tyd en geld, het die biblioteek nietemin gefloreer. Dis ek, Anna; Breinbliksem; Nie vir kinders nie, en die Fritz Deelman– en Maasdorp-reekse is deur die leerders verslind, en die gewilde twee Spud-boeke is met boete– en fotostaatkaartgelde aangeskaf. Afrikaanse vertalings van Nobelprys-skrywers soos Albert Camus en Thomas Mann is op kerkbazaars gekoop, en Afrikaanse, Engelse, en Vertalende woordeboeke is by die Kaapstadse Boekefees vir die onderskeie taal-onderwysers aangeskaf.
Baie dankie aan 'n baie behulpsame biblioteekkomitee o.l.v. Madelein Matthee en Joshua Bateman. Hulle het die boeke ingevorder, oorgetrek en op die rakke gepak én in die reënweer leerders vasgevat wat die biblioteek as kuierplek en kafeteria wou besmet!
Dis my hoop dat die biblioteek sy plek sal behou as die hart en siel van die skool, en as 'n toevlug vir elke leesgierige leerder.
In die derde en vierde paragrawe rapporteer ek dat daar nie meer 'n dedicated bibliotekaris-pos bestaan nie. Maar ek kan dink dat die skoolhoof dit dalk as 'n direkte aanval op hom kon beskou. Sou jy, indien jy die skoolhoof was, 700 publikasies terughou oor dié berig? Onthou, die skoolhoof het 'n uitdruk (harde kopié) van die jaarblad gehad, sowel die elektroniese weergawe (waaraan nog ge-edit kon word) om te proeflees. Hulle het dit laat druk; nie ek nie.
Maar is my biblioteekberiggie (gegewe dat die inhoud feitelik korrek is) ontaktvol genoeg om sensuur uit te lok?